จับชีพจรเศรษฐกิจปัจจัยบวกริบหรี่
เศรษฐกิจไทยปีนี้ เครื่องยนต์ขับเคลื่อนต่างๆ ยังมีปัญหาอยู่มาก ปัจจัยบวกที่เหลืออยู่ก็มีกำลังน้อยไม่สามารถทดแทนกำลังเครื่องยนต์ด้านอื่นๆ ที่หายไปได้ ล่าสุด กระทรวงการคลังเปิดเผยรายงานภาวะเศรษฐกิจเดือน ม.ค. 2558 ยิ่งเห็นภาพชัดเจน
27 ก.พ. 2558

เศรษฐกิจไทยปีนี้ เครื่องยนต์ขับเคลื่อนต่างๆ ยังมีปัญหาอยู่มาก ปัจจัยบวกที่เหลืออยู่ก็มีกำลังน้อยไม่สามารถทดแทนกำลังเครื่องยนต์ด้านอื่นๆ ที่หายไปได้ ล่าสุด กระทรวงการคลังเปิดเผยรายงานภาวะเศรษฐกิจเดือน ม.ค. 2558 ยิ่งเห็นภาพชัดเจน
แม้ว่า กฤษฎา จีนะวิจารณะ ผู้อำนวยการสำนักงานเศรษฐกิจการคลัง  จะเปิดเผยว่า เศรษฐกิจไทยไตรมาสแรกปี 2558 จะขยายตัวได้มากกว่าไตรมาส 4 ปี 2557 ที่ขยายตัว 2.3% แต่จะขยายตัวได้ถึง 3% หรือไม่ ยังบอกไม่ได้ ซึ่งหากจากนี้ไปไม่มีผลกระทบกับเศรษฐกิจเข้ามาแรงๆ เพิ่มเติม เชื่อว่าปีนี้เศรษฐกิจจะขยายตัวได้ตามเป้า 3.9% โดยการส่งออกขยายตัวได้ 1.4%
แต่เมื่อดูไส้ในเศรษฐกิจในเดือน ม.ค. 2558 จะพบว่ามีเพียงการบริโภคภาคเอกชนขยายตัวดีเท่านั้น ดูจากการเก็บภาษีมูลค่าเพิ่ม หรือแวต ที่เพิ่มขึ้น 9.5% ขณะที่ภาษีแวตที่จัดเก็บบนฐานการนำเข้ายังคงติดลบ 17.1% ส่งผลให้ภาษีแวต รวมติดลบ 2%
สำหรับปริมาณจำหน่ายรถจักรยานยนต์ในเดือน ม.ค. 2558 กลับมาขยายตัวเป็นบวกเป็นเดือนแรกที่ 14.5% ตามยอดขายในกรุงเทพฯ ที่ดีขึ้นเป็นสำคัญ แต่ การลงทุนภาคเอกชนยังชะลอตัว ยอดจำหน่ายปูนซีเมนต์ติดลบ 5.8% แม้ว่าการเก็บภาษีธุรกรรมอสังหา ริมทรัพย์จะขยายตัวเป็นบวก แต่เพราะมีการเร่งโอนที่ดินเพื่อหลีกเลี่ยงการเสียภาษีการรับมรดก และภาษีที่ดินและสิ่งปลูกสร้างที่รัฐบาลกำลังดำเนินการให้ออกมามีผลบังคับใช้
นอกจากนี้ การนำเข้าเครื่องจักรและสินค้าทุน หากตัดการนำเข้าเครื่องบิน เรือ และรถไฟ ออกไปแล้ว มูลค่าติดลบ 4.5% แสดงว่าการลงทุนภาคเอกชนยังชะลอตัว
สำหรับการส่งออกในเดือน ม.ค. 2558 กระทรวงพาณิชย์ได้ เปิดเผยว่า มูลค่าติดลบ 3.5% เป็นไปตามที่ สศค.คาดการณ์ไว้ก่อนหน้านี้ แต่ทั้งปียังเชื่อว่าจะขยายตัวได้ 1.4% ตามคาด โดยการส่งออกที่กลับมาหดตัวมีปัจจัยสำคัญมาจากการส่งออกในหมวดสินค้าเกษตรและอุตสาหกรรมเกษตรที่หดตัว 13% ทั้งยางพารา ข้าว  และน้ำมันสำเร็จรูป ส่วนสินค้าส่งออกที่ยังขยายตัวได้ดี ได้แก่ สินค้าอุตสาหกรรม ขยายตัว 0.6% จากยานพาหนะและเครื่องอิเล็ก ทรอนิกส์ 
ในส่วนของการเบิกจ่ายภาครัฐเริ่มดีขึ้น โดยเฉพาะการทำสัญญาโครงการลงทุนของกระทรวงคมนาคมสามารถทำได้ตามเป้าหมาย ซึ่ง สศค.คาดว่างบลงทุนปี 2558 จะเบิกจ่ายได้ประมาณ 70% โดยฐานะภาคการคลังในเดือน ม.ค. 2558 รัฐบาลขาดดุล 5.76 หมื่นล้านบาท แสดงให้เห็นว่าภาคการคลังยังมีบทบาทกระตุ้นเศรษฐกิจอยู่
ด้านเสถียรภาพในประเทศ ยังคงอยู่ในเกณฑ์ดี ขณะที่เสถียรภาพต่างประเทศอยู่ในระดับมั่นคง โดยอัตราเงินเฟ้อทั่วไปในเดือน ม.ค. 2558 ติดลบ 0.4% ต่อปี สาเหตุหลักมาจากการลดลงของราคาน้ำมันขายปลีกในประเทศ ตามการลดลงของราคาน้ำมันดิบโลก เป็นสำคัญ รวมถึงราคาเนื้อสัตว์ ไข่และผลิตภัณฑ์นม และผักผลไม้ ที่ปรับตัวลดลงจากเดือนก่อนหน้า ขณะที่อัตราเงินเฟ้อพื้นฐานขยายตัว 1.6% ต่อปี ด้านอัตราการว่างงานอยู่ที่ 1.1%  ของกำลังแรงงานรวม หรือคิดเป็นจำนวนผู้ว่างงาน 4.04 แสนคน
กฤษฎา กล่าวว่า โครงการซ่อมสร้างถนนทั่วประเทศวงเงิน 4 หมื่นล้านบาท เป็นอีกมาตรการที่จะช่วยกระตุ้นเศรษฐกิจ โดยการประมาณการเศรษฐกิจปี 2558 คาดว่าจะมีเงินในส่วนนี้ได้ 1 หมื่นล้านบาท หากรัฐบาลสามารถเบิกจ่ายได้รวดเร็วมากกว่านั้น ก็จะเป็นผลดีกับเศรษฐกิจมากขึ้น 
นอกจากนี้ ยังมีการเติมเงินให้กับกองทุนหมู่บ้าน 7.9 หมื่นแห่ง โดย 5 หมื่นกว่าหมู่บ้านที่ได้เงินเพิ่มทุนรอบ 3 ไปแล้ว จะมีวงเงินกู้จากแบงก์รัฐ 4 หมื่นล้านบาท ให้ไปปล่อยกู้สมาชิก ส่วนอีก 2.5 หมื่นกว่าหมู่บ้านที่ยังไม่ได้เงินเพิ่มทุน รัฐบาลก็เร่งเพิ่มทุนให้ ซึ่งจะช่วยเศรษฐกิจได้อีกทางหนึ่ง